**INTERNA ŠOLSKA PRAVILA ZA DIJAKE V ŠPORTNIH ODDELKIH**

**I. SPLOŠNA DOLOČBA**

**1. člen**

Za dijake športnih oddelkov veljajo splošna pravila **Pravilnika o ocenjevanju znanja v srednjih šolah** (Ur. l. RS št. št. 60/2010 z dne 23. 7. 2010), pravila **Pravilnika o prilagoditvi šolskih obveznosti** **dijaku v srednji šoli** (Uradni list RS, št. 38/09), pravila **Pravilnika o šolskem redu v srednjih šolah** (Uradni list RS, št. 60/2010 z dne 23. 7. 2010) in **Šolska pravila** Šolskega centra Ravne na Koroškem, Gimnazije Ravne na Koroškem.

Z internimi šolskimi pravili pa se za dijake športnih oddelkov še natančneje določijo pravice, obveznosti in prilagoditev šolskih obveznosti.

**II. STATUS ŠPORTNIKA**

**2. člen**

**(dodelitev statusa)**

Dijake športnega oddelka na podlagi športne uspešnosti razvrstimo v statuse A, B in C v postopku vpisa na šolo. Za določitev statusa se upoštevajo merila, po katerih nacionalne panožne športne zveze določijo status posameznemu športniku in so objavljena v razpisu za vpis v srednje šole.

# Status A

* Vsi kategorizirani športniki Olimpijskega komiteja Slovenije;
* individualni športi: športniki, ki v olimpijskih športih na uradnih državnih prvenstvih nacionalnih panožnih športnih zvez dosegajo uvrstitve od 1. do 5. mesta v svoji disciplini in svoji starostni kategoriji, ter rekorderji ali športniki, ki dosegajo uvrstitve od 1. do 5. mesta na razvrstitveni lestvici nacionalne panožne športne zveze, ali mednarodno priznane športne dosežke, ki jih ovrednoti nacionalna panožna športna zveza:
* ekipni športi: športniki, ki so člani državnih reprezentanc v olimpijskih športih oziroma

jih nacionalna panožna športna zveza razglasi za zelo perspektivne mlade igralce.

# Status B

* Individualni športi:
  + športniki, ki v neolimpijskih športih na uradnih državnih prvenstvih nacionalnih panožnih športnih zvez dosegajo uvrstitve od 1. do 3. mesta v svoji disciplini in svoji starostni kategoriji, ter rekorderji ali športniki, ki dosegajo uvrstitve od 1. do 3. mesta na razvrstitveni lestvici nacionalnih panožnih športnih zvez, ali mednarodno priznane športne dosežke, ki jih ovrednoti nacionalna panožna športna zveza;
  + športniki, ki v olimpijskih športih na uradnih državnih prvenstvih nacionalnih panožnih športnih zvez dosegajo uvrstitve od 6. do 10. mesta v svoji disciplini in svoji starostni kategoriji, ter rekorderji ali športniki, ki dosegajo uvrstitve od 6. do 10. mesta na razvrstitveni lestvici nacionalnih panožnih športnih zvez, ali mednarodno priznane športne dosežke, ki jih ovrednoti nacionalna panožna športna zveza;
* ekipni športi:
  + športniki, ki so člani državnih reprezentanc v neolimpijskih športih oziroma jih nacionalna panožna športna zveza razglasi za zelo perspektivne mlade športnike;
  + športniki, ki so v olimpijskih športih na uradnih državnih prvenstvih nacionalnih panožnih športnih zvez državni prvaki.

# Status C

* športniki, ki so v rednem procesu treniranja in tekmujejo v ligaškem sistemu uradnih tekmovalnih sistemih nacionalnih panožnih športnih zvez za naslov državnega prvaka v svoji starostni kategoriji.

V skladu s Pravilnikom o prilagoditvi šolskih obveznosti dijaku v srednji šoli (Uradni list RS, št. 38/09) imajo dijaki s statusom A in B status dijaka vrhunskega športnika, dijaki s statusom C pa status dijaka perspektivnega športnika.

**3. člen**

**(podaljšanje statusa)**

Na začetku vsakega šolskega leta mora dijak predložiti dokazila o izpolnjevanju pogojev za šolanje v športnem oddelku oziroma pridobitev statusa za tekoče šolsko leto, najkasneje do 30. septembra.

Dijak predloži dokazila na obrazcu, ki mu ga izda šola.

Šola na podlagi izpolnjenega obrazca preveri, če dijak izpolnjuje pogoje za status in dijaka o dodeljenem statusu za tekoče šolsko leto obvesti najkasneje v 30 dneh po prejemu popolne vloge. Šola lahko izda tudi sklep o mirovanju oziroma prenehanju statusa. V primeru prenehanja statusa lahko šola dijaka premesti v splošni oddelek.

**4. člen**

**(mirovanje statusa)**

Dijaku status lahko miruje:

– če ne izpolnjuje obveznosti po osebnem izobraževalnem načrtu,

– če ne dosega minimalnih standardov pri dveh ali več predmetih, ki so zapisani v osebnem izobraževalnem načrtu,

– če mu je izrečen ukor razrednika ali ukor oddelčnega učiteljskega zbora,

– v primeru daljše bolezni oziroma poškodbe,

– iz drugih utemeljenih razlogov.

O mirovanju in obdobju mirovanja statusa odloči ravnatelj s sklepom, ki ga vroči dijaku in staršem najkasneje v osmih dneh po odločitvi.

O odločitvi iz prejšnjega odstavka ravnatelj obvesti oddelčni učiteljski zbor.

**5. člen**

**(prenehanje statusa)**

Dijaku status preneha:

– če ob poteku obdobja mirovanja statusa ne izpolni obveznost iz druge alinee prvega odstavka prejšnjega člena,

– če preneha pogoj za pridobitev statusa,

– če mu je izrečen ukor učiteljskega zbora oziroma pogojna izključitev,

– če mu preneha status dijaka po drugih predpisih,

– na njegov predlog oziroma na predlog staršev,

– s potekom obdobja, za katerega mu je bil status podeljen.

O prenehanju pogoja za pridobitev statusa je dijak dolžan obvestiti šolo v petih delovnih dneh po prenehanju pogojev.

O prenehanju statusa odloči ravnatelj s sklepom, ki ga vroči dijaku in staršem najkasneje v osmih dneh po odločitvi.

O odločitvi iz prejšnjega odstavka ravnatelj obvesti oddelčni učiteljski zbor, športno društvo, nacionalno panožno športno zvezo ali organizacijo, ki organizira ali vodi priprave na mednarodna tekmovanja v znanju ali na druge mednarodne izobraževalne ali kulturne prireditve ter izmenjave.

**6. člen**

**(dodatno prilagajanje obveznosti)**

Za dijake v športnih oddelkih, ki zaradi športnih obveznosti v šoli izostajajo, in dijake, ki zaradi obremenitev na športnem področju ne uspejo slediti kontinuiranemu šolskemu delu, se prilagodijo pravice in obveznosti do šole.

Pravice in obveznosti določimo z osebnim izobraževalnim načrtom, ki ga pripravijo športni in pedagoški koordinatorji in ga uskladijo z oddelčnim učiteljskim zborom, s športnim društvom oziroma nacionalno panožno športno zvezo in starši, če to želijo.

Osebni izobraževalni načrt vsebuje:

- obdobja prilagoditve šolskih obveznosti, obdobja obvezne prisotnosti pri pouku, roke in način ocenjevanja znanja, roke in način izpolnjevanja drugih obveznosti, roke za obveščanje pristojnih organov o neizpolnjevanju osebnega izobraževalnega načrta in druge pravice in obveznosti šole in dijaka.

Med šolskim letom se lahko vsebina osebnega izobraževalnega načrta iz utemeljenih razlogov lahko spremeni.

**III. OBVEŠČANJE IN OPRAVIČEVANJE ODSOTNOSTI**

**7. člen**

**(športni izostanek)**

Zaradi udejstvovanja na športnem področju lahko dijak športnik dogovorjeno izostaja od pouka (športni izostanek). Športni izostanek je tekmovanje ali potovanje na tekmovanje, občasni vrhunski trening, športne priprave, nujen obisk športne ambulante.

**8. člen**

**(napoved odsotnosti)**

Vsak športni izostanek ob soglasju staršev pisno napove trener ali drug predstavnik športne organizacije pedagoški koordinatorici najmanj en dan pred nameravano odsotnostjo. Pisna napoved velja kot opravičilo. Pisno napoved predstavniki športnih organizacij pošljejo v elektronski obliki na naslov**: sportgravne@gmail.com**

V kolikor odsotnost zaradi utemeljenih razlogov ni bila napovedana, jo je potrebno pisno opravičiti najkasneje 3 dni po prihodu v šolo.

**IV. NAČINI IN ROKI ZA OCENJEVANJE ZNANJA**

**9. člen**

**(ocenjevanje znanja)**

Pravila ocenjevanja znanja v športnih oddelkih so enaka kot v splošnih oddelkih gimnazije razen za dijake, ki zaradi športnih obveznosti v šoli izostajajo ali zaradi obveznosti v športu ne uspejo slediti kontinuiranemu šolskemu delu. Le-tem se v osebnem izobraževalnem načrtu individualno prilagodijo načini in roki ocenjevanja.

Dijak se mora pravočasno, najkasneje en dan pred rokom za ocenjevanje, pisno ali ustno odjaviti od ocenjevanja, ki je bilo zapisano v osebnem izobraževalnem načrtu.

Dijak, ki kljub prilagoditvam, ki so zapisane v osebnem izobraževalnem načrtu, dobi negativno oceno, ima možnost to oceno popraviti.

**10. člen**

**(ponavljanje pisnih izdelkov)**

Če je negativno ocenjenih pisnih izdelkov v športnem oddelku ena polovica ali več kot ena polovica, se pisanje enkrat ponovi, razen za dijake, ki so prvič pisali pozitivno in tega ne želijo. Vpišeta se obe oceni.

**V. DRUGE PRAVICE IN OBVEZNOSTI**

**11. člen**

Dijaki športnih oddelkov imajo pravico do obiska ur individualnega dela pri predmetih, ki jih določi šola.

Dijaki lahko ure individualnega dela obiskujejo le izven rednih ur pouka in izjemoma v času pouka po dogovoru z učiteljem, ki ima tisto uro pouk.

**VI. KRŠITVE**

**12. člen**

Če dijak od pouka neopravičeno izostane 5 ur ali več, se mu ukine možnost športnega izostajanja.

V primeru, da dijak pri rednem pouku ne opravlja dolžnosti (sodelovanje pri urah, prinašanje učnih pripomočkov, pisanje domačih nalog, laboratorijskih poročil in drugih pisnih izdelkov) ali drugače krši šolski red, se mu ukine možnost obiska ur individualnega dela za predmet, kjer je kršil dogovor.

V primeru, da dijak ne upošteva datuma napovedanega ustnega ocenjevanja pri posameznem predmetu in neopravičeno izostane, se mu za tisto ocenjevalno obdobje pri predmetu, kjer je kršil dogovor, ukine možnost napovedanega ustnega ocenjevanja.

V primeru, da dijak iz neopravičenih razlogov ne upošteva dogovorjenih rokov, ki so zapisani v osebnem izobraževalnem načrtu, lahko izgubi možnost ponovnega ocenjevanja znanja.

V primeru, da je dijak v posameznem ocenjevalnem obdobju negativno ocenjen iz več predmetov, odgovornost za športne izostanke s pisno izjavo prevzamejo starši.

Pravila je sprejel učiteljski zbor na seji, dne 5. 9. 2012

Pedagoška koordinatorica Ravnatelj

Mag. Katja Stopar Dragomir Benko, prof.